A Tanács irányelve

(1976. július 27.)

a gépjárművek és pótkocsijaik hátsó méretjelző lámpáira, első (oldalsó) helyzetjelző lámpáira, hátsó (oldalsó) helyzetjelző lámpáira és féklámpáira vonatkozó tagállami jogszabályok közelítéséről

(76/758/EGK)

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre és különösen annak 100. cikkére,

tekintettel a Bizottság javaslatára,

tekintettel az Európai Parlament véleményére [1],

tekintettel a Gazdasági és Szociális Bizottság véleményére [2],

mivel a műszaki követelmények, amelyeknek a gépjárműveknek az tagállamok országok jogszabályai szerint meg kell felelniük, többek között a méretjelző, első (oldalsó) helyzetjelző lámpákra, hátsó (oldalsó) helyzetjelző lámpákra és féklámpákra is vonatkoznak;

mivel ezek a követelmények tagállamonként eltérőek; mivel ebből kifolyólag szükséges, hogy a tagállamok eddigi követelményeik kiegészítéseképpen vagy azok helyett azonos követelményeket léptessenek hatályba, elsősorban azért, hogy minden járműtípusra bevezethető legyen, a gépjárművek és pótkocsijaik típusjóváhagyására vonatkozó tagállami jogszabályok közelítéséről szóló, 1970. február 6-i 70/156/EGK tanácsi irányelvben meghatározott EGK-típusjóváhagyási eljárás; [3]

mivel a Tanács a 76/756/EGK [4] irányelvben megállapította a gépjárművek és pótkocsijaik világító- és fényjelző berendezéseinek felszerelésére vonatkozó közös követelményeket;

mivel az első (oldalsó) helyzetjelző lámpákra, hátsó (oldalsó) helyzetjelző lámpákra és féklámpákra vonatkozó harmonizált típus-jóváhagyási eljárás keretében mindegyik tagállam megállapíthatja, hogy a szerkezeti kialakítási és ellenőrzési követelmények teljesülnek-e, és az első (oldalsó) helyzetjelző lámpák, hátsó (oldalsó) helyzetjelző lámpák és féklámpák egyes típusaira kiállított típusbizonyítványok egy másolatának elküldésével erről tájékoztathatják a többi tagállamot; mivel az EGK-típusjóváhagyási jellel ellátott első (oldalsó) helyzetjelző lámpákat, hátsó (oldalsó) helyzetjelző lámpákat és féklámpákat, amelyeket a jóváhagyott típussal egyezően gyártottak le, a többi tagállamban felesleges műszaki ellenőrzésnek alávetni;

mivel ajánlatos néhány műszaki követelményt figyelembe venni, amelyet az Egyesült Nemzetek Európai Gazdasági Bizottsága a 7. előírásában tett közzé (Egységes rendelkezések gépjárművekre és pótkocsijaikra – motorkerékpárok kivételével – azok (oldalsó) helyzetjelző lámpáinak, piros hátsó lámpáinak és féklámpáinak jóváhagyása vonatkozásában [5], amely rendelkezés mellékletét képezi a járműfelszerelés és alkatrészek jóváhagyására vonatkozó egységes feltételek elfogadására és a jóváhagyás kölcsönös elismeréséről szóló, 1958. március 20-i egyezménynek;

mivel a gépjárművekre vonatkozó nemzeti joszabályok közelítése azt is magában foglalja, hogy az egyes tagállamok kölcsönösen elismerik a közös követelmények alapján egymás által végrehajtott ellenőrzéseket,

ELFOGADTA EZT AZ IRÁNYELVET:

1. cikk

(1) Az egyes tagállamok megadják az EGK-alkatrésztípusjóváhagyást az első (oldalsó) helyzetjelző lámpák, a hátsó (oldalsó) helyzetjelző lámpák, valamint a féklámpák minden olyan típusára, amelyek megfelelnek a 0., I., III., IV. és V. melléklet szerkezeti kialakítási és vizsgálati követelményeinek.

(2) Az EGK-alkatrésztípusjóváhagyást kibocsátó tagállam szükség esetén a többi tagállam hatáskörrel rendelkező hatóságaival együttműködve megteszi a szükséges intézkedéseket, hogy a jóváhagyott típussal egyező gyártást adott esetben ellenőrizze. Az ellenőrzés szúrópróbaszerűen végzett vizsgálatokra korlátozódik.

2. cikk

A tagállamok a méretjelző lámpák, első (oldalsó) helyzetjelző lámpák, hátsó (oldalsó) helyzetjelző lámpák, illetve a féklámpák minden olyan típusára, amely megkapta az 1. cikk szerinti EGK-alkatrésztípusjóváhagyást, a III. melléklet szerinti típus-jóváhagyási jelet adnak ki a gyártónak vagy a gyártó meghatalmazott megbízottjának.

A tagállamok megtesznek minden célszerű intézkedést, hogy megakadályozzák olyan típus-jóváhagyási jelek alkalmazását, amelyek által felcserélhetők lennének az első (oldalsó) helyzetjelző lámpák, a hátsó (oldalsó) helyzetjelző lámpák, valamint a féklámpák azokkal a típusokkal, amelyek megkapták az 1. cikk szerinti EGK-típusjóváhagyást.

3. cikk

(1) A tagállamok nem tilthatják meg szerkezeti kialakításuk vagy működési módjuk miatt az első (oldalsó) helyzetjelző lámpák, hátsó (oldalsó) helyzetjelző lámpák vagy féklámpák forgalomba hozatalát, ha ezek EGK-alkatrésztípusjóváhagyási jellel vannak ellátva.

(2) A tagállamoknak azonban megtilthatják az olyan EGK-alkatrésztípusjóváhagyási jellel ellátott első (oldalsó) helyzetjelző lámpák, hátsó (oldalsó) lámpák vagy féklámpák forgalomba hozatalát, amelyek rendszeresen nem felelnek meg annak a típusnak, amelyre a típusjóváhagyás vonatkozik.

Az érintett tagállam haladéktalanul tájékoztatja a többi tagállamot és a Bizottságot az általa hozott intézkedésről és a döntése indokairól.

4. cikk

Az egyes tagállamok hatáskörrel rendelkező hatóságai egy hónapon belül kötelesek megküldeni a többi tagállam hatáskörrel rendelkező hatóságainak az első (oldalsó) helyzetjelző lámpák, hátsó (oldalsó) helyzetjelző lámpák és féklámpák minden olyan típusáról, amelyre a típusjóváhagyást megadták vagy megtagadták, a II. mellékletben lévő minta szerinti típusbizonyítvány másolatát.

5. cikk

(1) Ha az EGK-alkatrésztípusjóváhagyást megadó tagállam megállapítja, hogy több, a megfelelő EGK-alkatrésztípusjóváhagyási jellel ellátott első (oldalsó) helyzetjelző lámpa, hátsó (oldalsó) lámpa vagy féklámpa nem felel meg annak a típusnak, amelyre a típusjóváhagyást megadta, megteszi a szükséges intézkedéseket, hogy biztosítsa a gyártásnak a jóváhagyott típus szerinti megfelelőségét. E tagállam hatáskörrel rendelkező hatóságai értesítik a többi tagállam hatáskörrel rendelkező hatóságait a megtett intézkedésekről, és azok, amennyiben nem sikerült a szükséges egyeztetést megvalósítani, akár vissza is vonhatják az EGK-alkatrésztípusjóváhagyást. Az érintett hatóságok akkor is hasonló intézkedéseket tesznek, ha egy másik tagállam hatáskörrel rendelkező hatóságaitól ilyen jellegű, a jóváhagyottal nem egyező gyártásról értesülnek.

(2) A tagállamok hatáskörrel rendelkező hatóságai egy hónapon belül kölcsönösen értesítik egymást bármely EGK-alkatrésztípusjóváhagyás visszavonásáról és a visszavonás okairól.

6. cikk

Minden olyan határozatot, amelyet az irányelv végrehajtása érdekében tett rendelkezések alapján hoztak, és amely első (oldalsó) helyzetjelző lámpák, hátsó (oldalsó) helyzetjelző lámpák és féklámpák alkatrésztípus-jóváhagyásának megtagadásával vagy visszavonásával kapcsolatos, vagy a forgalomba hozatalt, illetve a használatot megtiltja, részletesen kell indokolni. Az ilyen határozatot közlik az érintettekkel, és megadják, hogy az illető tagállamban hatályos jog szerint milyen jogorvoslatra nyílik lehetőség, és mi ennek a határideje.

7. cikk

A tagállamok a méretjelző lámpák, első (oldalsó) helyzetjelző lámpák, hátsó (oldalsó) helyzetjelző lámpák és a féklámpák vonatkozásában nem tagadhatják meg egy jármű EGK-típusjóváhagyását vagy a nemzeti típusjóváhagyást, ha az adott lámpák EGK alkatrésztípus-jóváhagyási jellel vannak ellátva és a 76/756 EGK irányelvben megállapított követelményeknek megfelelően kerültek beépítésre.

8. cikk

A tagállamok méretjelző lámpákra, első (oldalsó) helyzetjelző lámpákra, hátsó (oldalsó) helyzetjelző lámpákra és féklámpákra vonatkozó hivatkozással nem tagadhatják meg vagy tilthatják meg egy jármű értékesítését, forgalomba helyezését, üzembe helyezését vagy használatát, ha azok EGK-alkatrésztípusjóváhagyási jellel vannak ellátva és a 76/756 EGK irányelvben megállapított követelményeknek megfelelően kerültek beépítésre.

9. cikk

Ezen irányelv alkalmazásában "járműnek" minősülnek a sínen haladó gépjárművek, a mezőgazdasági vontató- és munkagépek, valamint az egyéb közmunkát végző munkagépek kivételével minden, közúti forgalomba való részvételre szánt, felépítménnyel ellátott vagy felépítmény nélküli gépjármű és pótkocsi, ha legalább négy kerékkel rendelkezik, és legnagyobb tervezett sebessége meghaladja a 25 km/órát.

10. cikk

A 70/156 EGK irányelv 13. cikkében megállapított eljárás szerint történik a mellékletek rendelkezéseinek a műszaki fejlődéshez igazítása.

11. cikk

(1) A tagállamok elfogadják és kihirdetik azokat a rendelkezéseket, amelyek szükségesek ahhoz, hogy ennek az irányelvnek 1977. július 1-je előtt megfeleljenek, és erről haladéktalanul tájékoztatják a Bizottságot. Ezeket a rendelkezéseket legkésőbb 1977. október 1-jétől alkalmazzák.

(2) Közvetlenül az ezen irányelvről szóló értesítés után a tagállamok gondoskodnak arról, hogy a Bizottság az észrevételei megtételéhez szükséges időben tájékoztatást kapjon az irányelv által szabályozott területen általuk tervezett törvényi, rendeleti vagy közigazgatási rendelkezésekről.

12. cikk

Ennek az irányelvnek a tagállamok a címzettjei.

Kelt Brüsszelben, 1976. július 27-én

a Bizottság részéről

az elnök

M. van der Stoel

[1] HL C 76., 1975.4.7., 37. o.

[2] HL C 255., 1975.11.7., 3. o.

[3] HL L 42., 1970.2.23., 1. o.

[4] HL L 262/54., 1976.9.27., 1.o.

[5] Az Európai Gazdasági Bizottság E/ECE/324. dokumentumának 1967. május 22-i 6. kiegészítése, valamint 1971. február 9-i 1. módosítása.

--------------------------------------------------

A mellékletek jegyzéke

0. MELLÉKLET | –Fogalommeghatározások, általános rendelkezések, fényerősségek, vizsgálati eljárás, a fény színe, a gyártás egyezősége, megjegyzések a fény színével kapcsolatosan |

I. MELLÉKLET | –Méret- és helyzetjelző, valamint féklámpák: a legkisebb horizontális térbeli fényeloszlás legkisebb szöge |

II. MELLÉKLET | –EGK-alkatrésztípusbizonyítvány mintája |

III. MELLÉKLET | Az EGK-alkatrésztípusjóváhagyás és jelölés megadásának követelményeiMelléklet: EGK-alkatrésztípusjóváhagyási jelek |

IV. MELLÉKLET | –Fényerősségmérések |

V. MELLÉKLET | –A kibocsátott fény színe: trikromatikus színkoordináták |

--------------------------------------------------